Stinus Lindgreen (RV), 2024-11-21:
Beklager, formand.
Der var en minister i vejen.
Jeg står her som vikar for den normale ordfører på området, fru Katrine Robsøe, der desværre ikke kunne være her, fordi hun er til forhandlinger et andet sted.
Emnet her er jo noget, der også ligger mig på sinde, så det var selvfølgelig en sag, jeg med glæde ville tage her i salen i stedet for.
Vi har jo fået gennemgået, hvad der ligger i det her lovforslag, flere gange, og der er, kan jeg lige så godt gentage heroppefra, rigtig mange gode elementer, som vi i Radikale Venstre også bakker op om.
Som det er blevet sagt tidligere, er det selvfølgelig noget, vi bakker op om, og det er der også stort set ingen der siger noget negativt til, når man læser høringssvarene.
Alle er enige om, at det er en god idé at gøre processen mere smidig.
Men der er et element, og det er næppe den store overraskelse, eftersom det er blevet rejst et par gange her i salen, som vi i Radikale Venstre er meget bekymret for.
Det er ændringen i sammensætningen i de her udpegningsorganer, altså at man går fra 2 til 1 internt medlem.
Hvorfor er det så så vigtigt?
Det betyder jo, at vi vil miste en stemme fra både de studerende og medarbejderne.
Det vil ikke være muligt at have begge to repræsenteret i udpegningsorganet fremover.
Vil det have den store konsekvens?
Flere rapporter har peget på, at vi har nogle udfordringer med vores universitetslov.
Den er efterhånden godt 20 år gammel.
Jeg har selv taget det spørgsmål op med den forrige minister på området, om ikke vi bør genbesøge det, i forhold til om ikke der var nogle justeringer, vi skulle lave i universitetsloven generelt.
Det her er en lille justering, men jeg tror, at vi skal have et bredere blik på, om ikke der var andre elementer, man efterhånden burde forbedre.
Det er efterhånden veletableret, at det er en bekymring, der er derude, og det er for mig at se en bekymring, vi skal tage meget alvorligt, og vi skal rette op på det.
Det her lovforslag vil kun gøre den legitimitet mindre, og det vil øge afstanden fra de ansatte og de studerende til det organ, der bestemmer på universiteterne.
Det er jeg meget bekymret for.
Jeg kan læse i høringssvarene, at der er adskillige, der peger på, at det her er en bekymrende udvikling.
Jeg mener også, at løsningen ligger ligefor.
Nu er SF's ordfører kommet med et forslag.
Jeg kan også se, at Danmarks Studerendes Fællesråd har foreslået det samme, altså at øge antallet til 2, og hvis det er vigtigt at have et ulige antal, kan man tage 1 ekstern mere ind, så man har en balance.
Man kunne også give formanden den afgørende stemme, hvis der er stemmelighed.
Det er et mindre problem, der kan løses relativt simpelt og komme de bekymringer, der er, til livs.
Så i Radikale Venstre bakker vi fuldt ud op om det ændringsforslag, også med den justering, som fru Theresa Scavenius var inde på, som jo sørger for, at det er begge grupper, altså studerende og medarbejdere, der er repræsenteret.
Det er hele pointen, så selvfølgelig skal det stå klart.
Det bakker vi fuldt ud op om, og vi kan også høre, at der er flere andre partier her i salen, der ikke lyder afvisende.
Det er vi da meget glade for.
Vi ser frem til drøftelserne i udvalget.
Vi håber på, at vi kan forklare, hvorfor det her er vigtigt, og jeg kunne læse – det var godt nok en anden sag – i går i avisen, at ministeren ikke er døv og blind.
Så vi kan jo håbe på, at ministeren heller ikke er døv og blind i denne sag og vil høre på, at der faktisk er gode argumenter for, hvorfor man skal rette op på lige den her lille flig i et ellers udmærket lovforslag.
Tak for ordet.